

**VEDTÆGTER**

***Artikel 1: Navn, hovedkvarter og aktiviteternes omfang***

Den Europæiske Føderation af Bygnings- og Træarbejdere, i det følgende benævnt "EFBH-FETBB", har hovedsæde i Bruxelles. EFBH-FETBBs aktivitetsområde omfatter først og fremmest alle fagorganisationer i bygge-, anlægs-, træ- og skovdriftsindustrien samt dertil knyttede industrier i Europa. Ved Europa forstår vi de lande, der er medlemmer af Den Europæiske Union, medlemslande af Det Europæiske Økonomiske Samarbejdsområde, Schweiz og de officielle EU-kandidatlande.

***Artikel 2: EFBH-FETBB-medlemmer***

EFBH-FETBB kan optage alle frie demokratiske nationale forbund, og sektorstrukturer af forbund og fagorganisationer, som organiserer arbejdstagere fra bygge-, anlægs-, træ- og skovdriftsbranchen samt dertil knyttede industrier, og som er medlem af en national landsorganisation, der er tilsluttet den Europæiske Faglige Samarbejdsorganisation.

***Artikel 3: Tilslutning***

Ansøgningen skal sendes skriftligt til EFBH-FETBB. Sekretariatet skal have alle de relevante oplysninger, såsom det samlede antal medlemmer, inden for EFBH-FETBB’s aktivitetsområder, vedtægter og oplysninger om den økonomiske status. Sekretariatet skal bede om en skriftlig vurdering fra de eksisterende nationale medlemmer fra det pågældende land. Medlemskab eller observatørstatus skal godkendes af 2/3 flertal blandt de i Hovedbestyrelsen repræsenterede forbund.

Et forbund, hvis nationale hovedorganisation ikke er medlem af EFS, kan få observatørstatus i EFBH-FETBB, hvis 2/3 af de i Hovedbestyrelsen repræsenterede organisationer er enige heri.

Hovedbestyrelsen beslutter en særordning for optagelsen af de nye medlemmer, som tilslutter sig i forbindelse med EU-udvidelsen og endnu ikke er i stand til at efterkomme deres bidragspligt i normalt omfang. Denne særordning kan helt eller delvis afvige fra bestemmelserne i disse vedtægter. Særordningen gælder i første omgang kun til næste generalforsamling.

***Artikel 4: Tilslutningens ophør***

Tilslutning kan bringes til ophør ved:

* at forbundet melder sig ud af EFBH-FETBB
* ekskludering af EFBH-FETBB
* det tilsluttede forbunds opløsning

Et medlem, der ønsker at melde alle eller en del af medlemmerne ud af EFBH-FETBB, skal senest den 30. juni fremsende en udmeldelseserklæring til Hovedbestyrelsen. Udmeldelsen træder i kraft fra 1. januar det følgende år.

Tilsluttede organisationer kan ekskluderes af EFBH-FETBB hvis:

* de er bagud med et års kontingent
* de bevidst modarbejder EFBH-FETBB's interesser

Beslutningen om eksklusion kan kun tages af Hovedbestyrelsen, og beslutningen skal vedtages af et flertal på 2/3 af de i organisationen repræsenterede stemmer. I tilfælde af et tilknyttet forbunds opløsning er det det tilknyttede forbunds ansvar at informere EFBH-FETBB om datoen for opløsningen.

***Artikel 5: Målsætninger for EFBH-FETBB's initiativer***

EFBH-FETBB er blevet oprettet for at varetage og forsvare økonomiske, sociale, politiske og kulturelle interesser for arbejdstagere i den bygge-, anlægs-, træ- og skovdriftsindustrien samt dertil knyttede industrier i Europa og i en global kontekst.

For at varetage disse interesser på passende vis, arbejder EFBH-FETBB snævert sammen med de tilknyttede organisationer i forbindelse med de socioøkonomiske, politiske og miljømæssige problemer, som opstår i Europa.

EFBH-FETBB ønsker at gennemføre de sociale reformer, der er nødvendige for at muliggøre en god socialpolitik, at styrke demokratiet, sikre lige rettigheder og samme behandling for alle arbejdstagere, forbedre arbejdstagernes arbejdsforhold og fremme fuld beskæftigelse, støtte økonomiske og sociale fremskridt, og fremme og støtte den fri og demokratiske fagbevægelse i Europa.

Organisationerne bevarer deres uafhængighed for så vidt angår deres egne nationale og internationale aktiviteter, men forpligter sig til at støtte og udvikle fælles beslutninger og fælles stillingtagen på nationalt og europæisk niveau.

De forpligter sig ligeledes til at styrke EFBH-FETBBs koordineringsopgaver og udvikle europæisk samarbejde gennem EFBH-FETBB.

EFBH-FETBB udfører følgende fire vigtige opgaver:

* EFBH-FETBB drager omsorg for, at den nødvendige lobbyvirksomhed finder sted indenfor alle de europæiske instanser, navnlig Den Europæiske Union, der har betydning for lovgivningsmæssig, politisk og anden udvikling i Europa og gennem europæisk social dialog, således at sektorens specifikke problemer bliver løst og sektorens specifikke interesser imødekommet.

1. EFBH-FETBB iværksætter initiativer og udvikler aktiviteter, der fører til formuleringen af en europæisk fagforeningspolitik for EFBH-FETBBs sektorer for så vidt angår den udvikling, der kan iagttages på arbejdsmarkedet, indvandringsproblemer, gennemførelsen af det indre marked i Europa, miljøet, erhvervsuddannelse, sikkerhed og sundhed på arbejdspladsen og de øvrige aktivitetsområder, der er af interesse og problemer vedrørende arbejdsretten. I den forbindelse ønsker EFBH-FETBB at udvise agtpågivenhed for så vidt angår solidaritet med arbejdstagerne og befolkningerne i den øvrige del af verden.
2. EFBH-FETBB fremmer samarbejdet og udvekslingen af erfaringer mellem organisationerne, sørger for, at der regelmæssigt indsamles og spredes oplysninger, tager initiativer til, at der gennemføres vigtige undersøgelser og sikrer, at forholdene for de arbejdstagere, der arbejder i de sektorer, der er dækket af EFBH-FETBB, gøres til genstand for en stadig analyse.
3. EFBH-FETBB varetager alle de nødvendige repræsentationsopgaver i forbindelse med ovennævnte målsætninger og opgaver og repræsenterer organisationerne på det europæiske plan. Indenfor rammerne af disse repræsentationsaktiviteter holdes alle institutioner og organisationer, der har interesse heri, aktivt underrettet om den fagforeningspolitik, der fastlægges i fællesskab for EFBH-FETBBs sektorer på Kongressen og på møderne i Hovedbestyrelsen.

***Artikel 6: Individuelle medlemskabsrettigheder***

Hvis medlemmerne i et af medlemsforbundene bliver udstationeret til et andet europæisk land for en kort periode, kan de i kraft af deres medlemskab henvende sig til værtslandets medlemsorga­nisation(er) for at få gratis råd og vejledning.

Hvis et medlem i et af medlemsforbundene udstationeres i en længere periode, eller emigrerer til et andet europæisk land, skal medlemskabet i det pågældende land tjene som retningslinje. Medlemsforbundene træffer de nødvendige foranstaltninger således, at der kan garanteres et kontinuerligt medlemskab. Et kontinuerligt medlemskab i en EFBH-FETBB-tilknyttet fagforening i hjemlandet for et medlem, der udstationeres midlertidigt eller permanent, og som derfor skifter medlemskab til en anden EFBH-FETBB-tilknyttet fagforening, vil give ret til samme rettigheder som for de gamle medlemmer i den modtagende forening med hensyn anliggender, såsom retshjælp mv.

***Artikel 7: Samarbejde mellem EFBH-FETBB og andre faglige organisationer***

Som anerkendt arbejdsmarkedspart og dermed part i den formelle beslutningsproces i Den Europæiske Union tilstræber EFBH-FETBB et tæt samarbejde med andre organisationer og andre arbejdsgrupper for at opnå indflydelse for EFBH-FETBB og at opfylde dens fagforenings- og politiske mål som defineret af Kongressen og Hovedbestyrelsen for EFBH-FETBB.

De mest relevante for dette mål er:

* andre europæiske fagforbund
* fagforbund, der dækker andre geografiske områder, såsom Bygge og Træ Internationalen (BTI) og den Nordiske Bygnings- og Træarbejderføderation (NBTF).

EFBH-FETBB skal ligeledes række ud og stræbe efter at finde fælles holdninger sammen med arbejdsmarkedets parter i EU på arbejdstagersiden inden for EFBH-FETBBs sektorer. Formålet hermed er at fremme koordinerede og enkeltstående initiativer, handlinger, lobbyaktiviteter og andre former for beslutninger for at repræsentere bygnings- og træarbejdernes interesser i Europa over for de politiske beslutningsprocesser i Den Europæiske Union.

***Artikel 8: EFBH-FETBBs organer***

EFBH-FETBB består af følgende organer:

* Kongressen
* Hovedbestyrelsen
* Præsidiet
* De Stående Udvalg
* Revisionsudvalget

***Artikel 9: Kongressen***

EFBH-FETBBs højeste myndighed er Kongressen. Den træder sammen hvert 4. år.

På Kongressen stemmes der ved håndsoprækning, medmindre en af organisationerne anmoder om skriftlig afstemning. Beslutningerne træffes med simpelt flertal med undtagelse af vedtægtsændringer, der kræver to tredjedels flertal. Ved stemmelighed foretages en ny afstemning. Er der fortsat stemmelighed, betragtes forslaget som forkastet. Blanke stemmer og undladelser bliver ikke taget i betragtning ved opgørelse af resultatet.

Der stemmes på grundlag af gennemsnitsbeløbet for indbetalte kontingenter i løbet af de fire forgangne år. For de organisationer, der er blevet optaget i mellemtiden, tages der udgangspunkt i gennemsnittet af medlemsårene.

Hver organisation har i forhold til disse kontingenter ret til 1 stemme pr. 1000 eller påbegyndte 1000 medlemmer.

Kongressen indkaldes af Sekretariatet efter Hovedbestyrelsens retningslinjer senest seks måneder før Kongressen. Kongressen kan ligeledes indkaldes af de tilknyttede organisationer. Hertil kræves simpelt flertal i Hovedbestyrelsen.

Følgende spørgsmål behandles på Kongressen:

* beretningen foreslået af Hovedbestyrelsen;
* undersøgelse og godkendelse af Revisionsudvalgets beretning;
* handlingsplanen foreslået af Hovedbestyrelsen;
* vedtægtsændringer;
* det årlige kontingent;
* valg.

De tilsluttede forbund og Hovedbestyrelsen kan fremsætte forlag til resolutioner og vedtægtsændringer. De skal være sekretariatet i hænde mindst fire måneder, inden Kongressen finder sted.

Resolutionerne skal enten referere til handlingsplanen eller – hvis de er af en mere almen eller politisk natur – skal de indeholde en tydelig henvisning til, hvem de stiles til, og hvad formålet er. Hvis en resolution om en handlingsplan vedtages af Hovedbestyrelsen, skal den inkorporeres i handlingsplanens endelige version.

De tilsluttede forbund og Hovedbestyrelsen kan indbringe hastende resolutioner frem til Kongressen. Hastende resolutioner må kun referere til hændelser eller udviklinger, der har fundet sted efter fristen for indlevering af resolutioner.

Kongressen består af:

* én delegeret fra organisationer med under 50 000 medlemmer;
* to delegerede fra organisationer, der repræsenterer mellem 50.000 til 99.999 medlemmer;
* fire delegerede fra organisationer, der repræsenterer mellem 100.000 til 149.999 medlemmer;
* seks delegerede fra organisationer, der repræsenterer mellem 150.000 til 199.999 medlemmer;
* otte delegerede fra organisationer med 200 000 medlemmer og derover

Kongressen afholdes i overensstemmelse med en af Hovedbestyrelsen vedtaget Forretningsorden.

Kongressen vælger Hovedbestyrelsen, Formanden, en Første Næstformand, en Anden Næstformand, en Tredje Næstformand, formanden for det stående udvalg for byggeri og formanden for det stående udvalg for træ blandt medlemmer af Hovedbestyrelsen, idet der sikres en jævn regional fordeling af disse poster, samt Generalsekretæren, og Revisionsudvalget, der består af to personer, som ikke tilhører Hovedbestyrelsen. Kandidaturer til disse hverv skal meddeles Sekretariatet 2 mdr. måneder inden Kongressen.

Formanden repræsenterer EFBH-FETBB. Hvis formanden har forfald, erstattes han i følgende rækkefølge:

* af den første Næstformand
* af den anden Næstformand
* af den tredje Næstformand
* af generalsekretæren.

***Artikel 10: Hovedbestyrelsen***

I perioden mellem to kongresser er Hovedbestyrelsen EFBH-FETBBs højeste myndighed.

Hovedbestyrelsen består af:

* 1 delegeret fra hvert land, hvor de fagforeninger, som er tilknyttet EFBH-FETBB sammenlagt har under 100.000 medlemmer
* 2 delegerede fra hvert land, hvor de fagforeninger, som er tilknyttet EFBH-FETBB sammenlagt har mellem 100.000 og 399.999 medlemmer
* 3 delegerede fra hvert land, hvor de fagforeninger, som er tilknyttet EFBH-FETBB sammenlagt har 400.000 medlemmer og derover.

De repræsentanter, der har beføjelse til en plads i Hovedbestyrelsen, har stemmeret. Der udnævnes et tilsvarende antal suppleanter. De er stedfortrædere for de ordinære medlemmer, hvis disse har forfald, og har i dette tilfælde stemmeret.

Enhver organisation, der er medlem, har ret til at deltage i Hovedbestyrelsen som observatør, også selv om den ikke har ret til en fast plads.

Hovedbestyrelsen indkaldes til møde mindst to gange årligt for at drøfte strategiske og beslutningsformende anliggender, på initiativ af Præsidiet. Hovedbestyrelsen kan ligeledes afholde møde, hvis mindst 2/3 af dens medlemmer fremsætter en skriftlig anmodning herom.

Hovedbestyrelsen bestræber sig på at nå til så bred enighed som muligt. Er afstemning nødvendig, træffes afgørelserne med simpelt flertal, medmindre andet er fastsat i vedtægterne.

Hovedbestyrelsen udpeger:

* medlemmerne af de Stående Udvalg
* en første næstformand og en anden næstformand for hvert udvalg, idet der sikres en jævn regional fordeling af disse poster.

Hovedbestyrelsen kan nedsætte ad hoc-arbejdsgrupper til undersøgelse af specifikke problemer, som er af særlig interesse for EFBH-FETBB. Hovedbestyrelsen kan ligeledes nedsætte underudvalg eller arbejdsgrupper til specifikke formål på tværs af sektorerne, som f.eks. sundhed og sikkerhed på arbejdspladsen eller anliggender for Europæiske samarbejdsudvalg. Ved nedsættelse af sådanne adhoc-arbejdsparter, arbejdsgrupper eller underudvalg skal Hovedbestyrelsen ligeledes fastsætte mandatet såvel som vilkår og betingelser for deres arbejde, herunder tidsramme, gruppens sammensætning, formænd og hvem den pågældende gruppe skal rapportere til.

***Artikel 11: Mandater***

For så vidt angår mandater og procedurer ved europæiske forhandlinger udarbejder Hovedbestyrelsen, på baggrund af forslag fra EFBH-FETBB’s Præsidiet, en forretningsorden ved simpelt flertal, omfattende sammensætning, referencevilkår og formanden for forhandlingsgruppen. Det er med hensyn til den Europæiske sociale sektordialog det relevante Stående udvalg, der træffer afgørelsen om mandater og procedurer.

***Artikel 12: Præsidiet***

Præsidiet for EFBH-FETBB udgøres af Formanden, de tre Næstformænd, generalsekretæren og formændene for de Stående Udvalg.

Præsidiet er EFBH-FETBBs administrative og koordinerende organ. Det skal være beføjet til at indkalde de forskellige EFBH-FETBB-organer. Det skal ligeledes beslutte hvilket punkt, der først skal behandles i Hovedbestyrelsen eller i ét af de Stående Udvalg eller begge.

***Artikel 13: Suppleringsvalg og midlertidigt ophør***

Hvis der er en ledig plads i Hovedbestyrelsen eller Revisionsudvalget mellem kongresserne, besættes denne plads i henhold til Hovedbestyrelsens afgørelse, der træffes efter rådføring med og anbefaling fra det tidligere tilknyttede forbund, som var repræsenteret.

Hvis der er en ledig plads som Formand, Næstformænd eller formænd eller næstformand i de Stående Udvalg, besættes denne plads i henhold til Hovedbestyrelsens afgørelse.

For de valgte funktioner i EFBH-FETBB (medlemmer i Hovedbestyrelsen, Formand og Næstformænd for EFBH-FETBB, formænd for de Stående Udvalg) og for Næstformændene i de Stående Udvalg, gælder, at udøvelsen af disse funktioner ophører i det øjeblik, de pågældende personer ikke længere er i funktion i deres egne organisationer, eller hvis fagforbundet ikke længere er tilknyttet EFBH-FETBB.

Hvis stillingen som Generalsekretær bliver ledig mellem to Kongresser, udpeger Hovedbestyrelsen en fungerende Generalsekretær for det tilbageværende tidsrum, indtil den næste Kongres finder sted.

***Artikel 14: Sekretariatet***

Generalsekretæren og hans personale er betroet gennemførelsen af Hovedbestyrelsens beslutninger og at føre de politiske linjer, der vedtages af Kongressen, ud i livet.

Generalsekretæren og personalet udgør Sekretariatet, der har sæde i Bruxelles.

Generalsekretæren koordinerer og organiserer Sekretariatets aktiviteter. Sekretariatet forelægger en aktivitetsrapport, på hvilken Kongressen baserer sin evaluering af de aktiviteter, der har fundet sted siden den foregående kongres.

Generalsekretæren har i henhold til vedtægterne ret til at deltage i alle EFBH-FETBB organernes møder.

***Artikel 15: Finansiering og Revisionsudvalget***

EFBH-FETBBs aktiviteter finansieres ved medlemsforbundenes kontingenter. Med henblik på beregning af det nødvendige behov for finansielle midler og personale og det generelle budget og for at muliggøre en korrekt vurdering af de kommende risici og muligheder for organisationen skal sekretariatet regelmæssigt indberette omkostningerne ved tredjepartsfinansierede projekter og det forventede tidsforbrug for personalet til Revisionsudvalget og de relevante beslutningstagende enheder.

Generalforsamlingen skal fastsætte kontingent-bidragene for hvert af de følgende fire år. Kontingentbidragene skal fastsættes til et niveau, der sikrer EFBH-FETBBs normale drift og vedligeholder kapitalreserven på et bæredygtigt niveau i overensstemmelse med Hovedbestyrelsens definition. I perioden mellem to Kongresser kan Hovedbestyrelsen, ved særlige omstændigheder, midlertidigt (dvs. indtil næste Kongres), ændre kontingentets størrelse. I dette tilfælde finder afstemningsreglerne for Kongressen anvendelse. Hele kontingentet skal betales i EURO i løbet af årets første fire måneder. Betalingerne kan foretages i to omgange inden for denne periode. Kontingentet beregnes på grundlag af antallet af medlemmer pr. 31. december foregående år. Hvis et tilknyttet forbund ikke har betalt sit fulde kontingentbidrag inden Hovedbestyrelsens andet årlige møde, er forbundet først berettiget til at deltage i et møde, der afholdes af EFBH-FETBB, når kontingentbidraget er betalt.

Medlemmerne af EFBH-FETBBs forskellige organer får med undtagelse af de kongresdelegerede godtgjort rejseudgifter i henhold til Hovedbestyrelsens beslutninger. Observatører rejser helt og holdent for egen regning.

Kongressen udpeger et Revisionsudvalg på 2 ordinære personer og to suppleanter, som varetager deres hverv i perioden mellem to kongresser. Revisionsudvalget har ansvaret for den årlige revision af finanserne og for revisionen af Sekretariatets regnskaber. Revisionsudvalget skal udarbejde en årlig rapport om den finansielle og administrative situation i organisationen. Rapporten skal forelægges Hovedbestyrelsen.

***Artikel 16: De Stående Udvalg***

* EFBH-FETBB skal oprette et Stående Udvalg for bygge- og anlægssektorerne og et for træ- og skovdriftssektorerne.
* De Stående Udvalg skal undersøge de særlige problemer, som gør sig gældende inden for den pågældende sektor på europæisk plan, og fremsætte forslag til Hovedbestyrelsen.
* Hver medlemsorganisation har ret til at deltage i udvalgenes arbejde.
* I overensstemmelse med artikel 9 og 10 vælger Kongressen formanden for hvert Stående Udvalg, og de to næsteformænd vælges af Hovedbestyrelse efter forslag fra det tilsvarende Stående udvalg for en periode på 4 år for hvert Stående Udvalg, idet der sikres en jævn regional fordeling af disse poster.
* De Stående Udvalg mødes til samråd med Sekretariatet og Præsidiet, hver gang det er nødvendigt, dog mindst én gang årligt. Hvert Stående Udvalg skal aflægge rapport til Hovedbestyrelsen og skal deltage i udarbejdelsen af beretningen og handlingsplanen, der foreslås fremlagt af Hovedbestyrelsen for Kongressen.

***Artikel 17: Ændringer af vedtægterne***

Disse vedtaegter har umiddelbar effekt etter deres vedtagelse af EFBH-FETBB 12. Kongres den 26 og 27 november 2015.”

Det er alene Kongressen, som har beføjelse til at foretage ændringer af vedtægterne.

Til gennemførelse af en vedtægtsændring kræves 2/3 af de afgivne stemmer, hvor 1000 medlemmer tæller én stemme.

***Artikel 18: Uforudsete omstændigheder***

Enhver omstændighed, der ikke er omfattet af disse vedtægter, falder ind under Hovedbestyrelsens beføjelser til at træffe beslutning herom.

***Artikel 19: Ophævelse eller sammenlægning***

En beslutning om at ophæve EFBH-FETBB eller sammenlægge EFBH-FETBB med en anden organisation kan alene træffes af Kongressen, der er specielt indkaldt med henblik herpå. En sådan beslutning kræver 2/3 flertal af de gyldigt afgivne stemmer. Kongressen, der beslutter at ophæve eller sammenlægge EFBH-FETBB med andre organisationer, skal afgøre, hvad der skal ske med EFBH-FETBBs aktiver.

**Godkendt på Generalforsamlingen den 26.-27. november 2015**

***Bilag 1 til Vedtægter - definition af “ dertil knyttede industrier”***

Artikel 1 i vedtægterne vedtager, ”*EFBH-FETBBs aktivitetsområde omfatter først og fremmest alle fagorganisationer i bygge-, anlægs-, træ- og skovdriftsindustrien samt dertil knyttede industrier i Europa”*. Hovedbestyrelsen fortolker udtrykket “ *dertil knyttede industrier*” som omfattende subsektorerne nævnt i nedenstående liste. Det anvendte klassifikationssystem er NACE-koden, og grundlaget for inkluderingen er: 1) subsektorer som i følge Kommissionen udgør del af bygge-, træ og skovbrugssektorerne; 2) subsektorer som EFBH-FETBB's medlemsorganisationer har medlemmer i og som betaler medlemskab til EFBH-FETBB; 3) subsektorer som EFBH-FETBB organiserer aktiviteter for. EFBH-FETBB repræsenterer følgende tre kategorier:

* lønmodtagere (f.eks. timelønnede, funktionærer, ledende medarbejdere, specialister og administrativt medarbejdere (med undtagelse af medarbejdere i den øverste ledelse), falske selvstændige og andre i lignende aktive positioner)
* arbejdstagere uden for arbejdsmarkedet (f.eks. arbejdsløse, pensionister, handicappede og andre arbejdstagere i lignende inaktive positioner)
* selvstændige arbejdstagere (forudsat at de er organiseret via en af EFBH-FETBB's medlemsorganisationer)

02 - Skovbrug og skovning og relaterede servicevirksomheder

08 - Anden råstofindvinding

08.01 - Brydning af sten og indvinding af sand og ler

08.09 - Råstofindvinding i.a.n.

08.11 - Brydning af pynte- og bygningssten, kalksten, gips, kridt og skifer

08.12 - Grus- og sandgravning; indvinding af ler og kaolin

16 - Fremstilling af træ og varer af træ og kork, undtagen møbler; fremstilling af varer af strå og flettematerialer

16.1 - Udsavning og høvling af træ;

16.1.0 - Udsavning og høvling af træ;

16.2 - Fremstilling af varer af kork, strå og flettematerialer

16.2.1 - Fremstilling af finerplader og træbaserede plader

16.2.2 - Fremstilling af sammensatte parketstave

16.2.3 - Fremstilling af bygningstømmer og snedkeriartikler i øvrigt

16.2.4 - Fremstilling af træemballage

16.2.9 - Fremstilling af andre træprodukter; fremstilling af varer af kork, strå og flettematerialer

23 - Fremstilling af andre ikke-metalholdige mineralske produkter

23.3.2 - Fremstilling af mursten, teglsten og byggematerialer af brændt ler

23.5 - Fremstilling af cement, kalk og gips

23.5.1 - Fremstilling af cement

23.5.2 - Fremstilling af kalk og gips

23.6 - Fremstilling af produkter af beton, cement og gips

23.6.1 - Fremstilling af byggematerialer af beton

23.6.2 - Fremstilling af byggematerialer af gips

23.6.3 - Fremstilling af færdigblandet beton

23.6.4 - Fremstilling af mørtel

23.6.5 - Fremstilling af fibercement

23.6.9 - Fremstilling af andre beton-, gips- og cementprodukter

23.7 - Tilhugning, tilskæring og færdigbearbejdning af sten

25.1 - Fremstilling af metalkonstruktioner

25.1.1 - Fremstilling af metalkonstruktioner og dele heraf

31 - Fremstilling af møbler

31.0.1 - Fremstilling af kontor- og butiksmøbler

31.0.2 - Fremstilling af køkkenmøbler

41 - Opførelse af bygninger   
41.1 - Gennemførelse af byggeprojekter   
41.1.0 - Gennemførelse af byggeprojekter

41.2 - Opførelse af bygninger   
41.2.0 - Opførelse af bygninger

42 - Anlægsarbejder   
42.1 - Anlæg af veje og jernbaner   
42.1.1 - Anlæg af veje og motorveje   
42.1.2 - Anlæg af jernbaner og undergrundsbaner   
42.1.3 - Anlæg af broer og tunneller   
42.2 - Anlæg af ledningsnet   
42.2.1 - Anlæg af ledningsnet til væsker   
42.2.2 - Anlæg af ledningsnet til elektricitet og telekommunikation   
42.9 - Anden anlægsvirksomhed   
42.9.1 - Udførelse af vandbygningsanlæg   
42.9.9 - Anden anlægsvirksomhed i.a.n.   
43 - Bygge- og anlægsvirksomhed, som kræver specialisering   
43.1 - Nedrivning og forberedende byggepladsarbejder   
43.1.1 - Nedrivning   
43.1.2 - Forberedende byggepladsarbejder   
43.1.3 - Funderingsundersøgelser   
43.2 - El-installation, vvs- og blikkenslagerforretninger samt anden bygningsinstallationsvirksomhed   
43.2.1 - El-installation   
43.2.2 - VVS- og blikkenslagerforretninger, installation af varme- og airconditioninganlæg   
43.2.9 - Anden bygningsinstallationsvirksomhed   
43.3 - Bygningsfærdiggørelse   
43.3.1 - Stukkatørvirksomhed   
43.3.2 - Tømrer- og bygningssnedkervirksomhed   
43.3.3 - Udførelse af gulvbelægninger og vægbeklædning   
43.3.4 - Maler- og glarmestervirksomhed   
43.3.9 - Anden bygningsfærdiggørelse   
43.9 - Anden bygge- og anlægsvirksomhed, som kræver specialisering   
43.9.1 - Tagdækningsvirksomhed   
43.9.9 - Anden bygge- og anlægsvirksomhed, som kræver specialisering, i.a.n.

46.7.3 - Engroshandel med træ og byggematerialer samt sanitetsartikler

46.7.4 - Engroshandel med isenkram, varmeanlæg og tilbehør

71.1- Arkitekt- og ingeniørvirksomhed og lignende teknisk rådgivning

77.3.2 - Udlejning og leasing af entreprenørmateriel

81 - Serviceydelser i forbindelse med ejendomme samt landskabspleje

81.1 - Kombinerede serviceydelser

81.2 - Renhold

81.3 - Landskabspleje

***Bilag 2 til Vedtægterne***

EFBH-FETBB-vedtægterne, artikel 15 vedtager følgende “*"Generalforsamlingen skal fastsætte kontingentbidragene for hvert af de følgende fire år*.*"*

Generalforsamlingen fastsætter kontingentbidragene og beslutter.

Hovedbestyrelsens rolle på dette felt er en kompetence af forberedende karakter. Som forberedelse til generalforsamlingen har Hovedbestyrelsen til opgave at udarbejde et detaljeret forslag for den næste periode mellem to kongresser.

Hovedbestyrelsens forslag vil altid blive forelagt generalforsamlingen til godkendelse. Generalforsamlingen beslutter, om den vil følge Hovedbestyrelsens forslag.